CELEX: 32016D1176
Language: el
Date: 2016-07-18 00:00:00
Title: Εκτελεστική απόφαση (ΕΕ) 2016/1176 της Επιτροπής, της 18ης Ιουλίου 2016, για την περάτωση της μερικής ενδιάμεσης επανεξέτασης σχετικά τις εισαγωγές ορισμένων κοχλιωτών χυτών εξαρτημάτων σωλήνων από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης

19.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/115
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1176 ΤΗΣ ΕΠΙΤΡΟΠΉΣ
   της 18ης Ιουλίου 2016
   για την περάτωση της μερικής ενδιάμεσης επανεξέτασης σχετικά τις εισαγωγές ορισμένων κοχλιωτών χυτών εξαρτημάτων σωλήνων από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9 παράγραφος 1,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με τον εκτελεστικό κανονισμό (ΕΕ) αριθ. 430/2013 του Συμβουλίου (2), επιβλήθηκαν μέτρα αντιντάμπινγκ σε ορισμένα κοχλιωτά χυτά εξαρτήματα σωληνώσεων από ελατό χυτοσίδηρο καταγωγής Λαϊκής Δημοκρατίας της Κίνας («η ΛΔΚ») και Ταϊλάνδης ύστερα από έρευνα σύμφωνα με το άρθρο 5 του κανονισμού (ΕΚ) αριθ. 1225/2009 («ο βασικός κανονισμός»).
            
         
               (2)
            
            
               Στις 25 Νοεμβρίου 2015, η Ευρωπαϊκή Επιτροπή («η Επιτροπή») κίνησε μερική ενδιάμεση επανεξέταση όσον αφορά τις εισαγωγές στην Ένωση ορισμένων κοχλιωτών χυτών εξαρτημάτων σωλήνων από ελατό χυτοσίδηρο καταγωγής ΛΔΚ και Ταϊλάνδης με βάση το άρθρο 11 παράγραφος 3 του βασικού κανονισμού. Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης
                   (3) («η ανακοίνωση για την έναρξη διαδικασίας»).
            
         
               (3)
            
            
               Η Επιτροπή κίνησε την επανεξέταση σχετικά με τη ΛΔΚ κατόπιν αιτήματος που υποβλήθηκε στις 2 Μαρτίου 2015 από την εταιρεία Μetpro Limited («ο αιτών»), εισαγωγέα ορισμένων ειδών κοχλιωτών χυτών εξαρτημάτων σωλήνων από ελατό χυτοσίδηρο, όσον αφορά τις εισαγωγές από τη ΛΔΚ. Ο αιτών ζήτησε την επανεξέταση με σκοπό να διαπιστωθεί αν οι αγωγοί ηλεκτρικών εξαρτημάτων (γωνίες, καμπύλες και «σχήματος T») με πρότυπο μετρικό σπείρωμα που εμπίπτει στο πρότυπο βήματος 1,5 mm σύμφωνα με το πρότυπο ISO μετρικής μορφής BS3643 («το προϊόν για πιθανή εξαίρεση») θα πρέπει να εξαιρεθούν από το πεδίο κάλυψης του προϊόντος του εκτελεστικού κανονισμού (ΕΕ) αριθ. 430/2013. Δεδομένου ότι τα μέτρα ισχύουν επίσης για τις εισαγωγές καταγωγής Ταϊλάνδης, η Επιτροπή αποφάσισε με δική της πρωτοβουλία να αρχίσει την επανεξέταση και για τις εισαγωγές από την Ταϊλάνδη. Η αίτηση περιείχε επαρκή αποδεικτικά στοιχεία που να δικαιολογούν την έναρξη της επανεξέτασης.
            
         
               (4)
            
            
               Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην επανεξέταση. Επιπλέον, η Επιτροπή ενημέρωσε για την έναρξη της έρευνας ειδικά τον αιτούντα, γνωστούς ενωσιακούς παραγωγούς, τους γνωστούς παραγωγούς-εξαγωγείς στη ΛΔΚ και την Ταϊλάνδη και τις αρχές της ΛΔΚ και της Ταϊλάνδης, τους γνωστούς εισαγωγείς, προμηθευτές και χρήστες, τους εμπόρους, καθώς και τις ενώσεις και τους κάλεσε να συμμετάσχουν.
            
         
               (5)
            
            
               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της επανεξέτασης και να ζητήσουν ακρόαση από την Επιτροπή και/ή τον σύμβουλο ακροάσεων σε διαδικασίες εμπορικών προσφυγών.
            
         2.   ΑΝΑΚΛΗΣΗ ΤΗΣ ΑΙΤΗΣΗΣ ΓΙΑ ΕΠΑΝΕΞΕΤΑΣΗ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (6)
            
            
               Με επιστολή της 5ης Απριλίου 2016 προς την Επιτροπή, ο αιτών απέσυρε την αίτησή του για επανεξέταση.
            
         
               (7)
            
            
               Σύμφωνα με το άρθρο 9 παράγραφος 1 και το άρθρο 11 παράγραφος 5 του βασικού κανονισμού, όταν ανακαλείται μία αίτηση, η επανεξέταση μπορεί να περατωθεί εκτός εάν αυτή η περάτωση είναι αντίθετη προς τα συμφέροντα της Ένωσης.
            
         
               (8)
            
            
               Η Επιτροπή έκρινε σκόπιμη την περάτωση της επανεξέτασης όσον αφορά τη ΛΔΚ, δεδομένου ότι η έρευνα δεν έφερε στο φως στοιχεία που να καταδεικνύουν ότι η περάτωση αυτή δεν θα ήταν προς το συμφέρον της Ένωσης.
            
         
               (9)
            
            
               Όσον αφορά την Ταϊλάνδη, καμία από τις γνωστές εταιρείες ή τις αρχές της Ταϊλάνδης με τις οποίες υπήρξε επικοινωνία δεν παρείχαν οποιαδήποτε σχετική πληροφορία για την έρευνα όσον αφορά το προϊόν για πιθανή εξαίρεση που θα επέτρεπε να πραγματοποιηθεί η αξιολόγηση. Κανένας από τους γνωστούς εισαγωγείς με τους οποίους υπήρξε επικοινωνία δεν ανέφερε εισαγωγές του προϊόντος για πιθανή εξαίρεση από την Ταϊλάνδη. Η έρευνα δεν αποκάλυψε καμία άλλη πληροφορία που θα μπορούσε να αποτελέσει βάση για πραγματοποίηση επανεξέτασης του πεδίου κάλυψης του προϊόντος.
            
         
               (10)
            
            
               Δεδομένου ότι ο αιτών απέσυρε το αίτημά του όσον αφορά τη ΛΔΚ και δεδομένου ότι δεν υπάρχουν περαιτέρω σχετικές πληροφορίες όσον αφορά την Ταϊλάνδη, η επανεξέταση θα πρέπει να περατωθεί αυτεπαγγέλτως όσον αφορά την Ταϊλάνδη σύμφωνα με το άρθρο 9 παράγραφος 2 και το άρθρο 11 παράγραφος 5 του βασικού κανονισμού.
            
         
               (11)
            
            
               Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις εντός της προβλεπόμενης προθεσμίας.
            
         
               (12)
            
            
               Η Επιτροπή καταλήγει, επομένως, ότι η μερική ενδιάμεση επανεξέταση σχετικά τις εισαγωγές ορισμένων κοχλιωτών χυτών εξαρτημάτων σωλήνων από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης θα πρέπει να περατωθεί.
            
         
               (13)
            
            
               Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 παράγραφος 1 του βασικού κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατώνεται η μερική ενδιάμεση επανεξέταση σχετικά με τις εισαγωγές ορισμένων κοχλιωτών χυτών εξαρτημάτων σωλήνων από ελατό χυτοσίδηρο, εξαιρουμένων των εξαρτημάτων σωμάτων συμπίεσης που φέρουν μετρικό σπείρωμα ISO DIN 13 και των κοχλιωτών κυκλικών κιβωτίων σύνδεσης από ελατό χυτοσίδηρο χωρίς καπάκι («το υπό επανεξέταση προϊόν»), τα οποία επί του παρόντος υπάγονται στον κωδικό ΣΟ ex 7307 19 10 (κωδικός TARIC 7307191010).
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 18 Ιουλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 22.12.2009, σ. 51.
   
      (2)  Εκτελεστικός κανονισμός (ΕΕ) αριθ. 430/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης και για την περάτωση της διαδικασίας όσον αφορά την Ινδονησία (ΕΕ L 129 της 14.5.2013, σ. 1).
   
      (3)  Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές κοχλιωτών χυτών εξαρτημάτων σωλήνων από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης (ΕΕ C 392 της 25.11.2015, σ. 14) και διορθωτικό στην ανακοίνωση για την έναρξη (ΕΕ C 52 της 11.2.2016, σ. 27).